ORI กวาด 3 รางวัลส่งท้ายปี 65 ตอกย้ำผู้นำ “อสังหา” ไลฟ์สไตล์คนเมือง
ORI เดินหน้ากวาด 3 รางวัลใหญ่อสังหาฯส่งท้ายปี 65 ตอกย้ำการออกแบบโครงการโดดเด่น ตอบโจทย์ไลฟ์สไตล์คนเมือง
ORI เดินหน้ากวาด 3 รางวัลใหญ่อสังหาฯส่งท้ายปี 65 ตอกย้ำการออกแบบโครงการโดดเด่น ตอบโจทย์ไลฟ์สไตล์คนเมือง
23 ธ.ค. 2565

แม้จะขยายจักรวาล ORIGIN Multiverse สร้างการเติบโตแบบพหุจักรวาล แตกธุรกิจใหม่ออกไปไกลหลากหลายธุรกิจ แต่การพัฒนาโครงการคอนโดมิเนียม ซึ่งเป็น “ก้าวแรก” ที่ทำให้ชื่อของบริษัท ออริจิ้น พร็อพเพอร์ตี้ จำกัด (มหาชน) หรือ ORI เป็นที่รู้จักในวงการอสังหาริมทรัพย์ ก็ยังเป็นสิ่งที่ทีมงานออริจิ้นใส่ความตั้งใจกันเกินร้อยอยู่เสมอ ทุกโครงการในเครือล้วนผ่านกระบวนการคิดอย่างเข้มข้น ตั้งแต่การศึกษา Customer Insight การคัดเลือกทำเลศักยภาพใกล้รถไฟฟ้า การออกแบบฟังก์ชันที่ตอบสนองความต้องการของคนในแต่ละทำเล เพื่อให้แน่ใจว่าทุกโครงการที่อยู่อาศัยของออริจิ้นสามารถครองใจคนได้ทุกกลุ่ม ทุกเจเนอเรชัน
ผลลัพธ์ของความทุ่มเทเหล่านี้ก็ได้รับการพิสูจน์ด้วยรางวัลการันตีต่อเนื่องหลายปี ทั้งในเวทีระดับประเทศและเวทีระดับนานาชาติ เช่นเดียวกันกับปีนี้ที่ออริจิ้น พร็อพเพอร์ตี้ ยังคงรักษามาตรฐานคว้ารางวัลมาเพิ่มอีกถึง 3 รางวัลรวดส่งท้ายปี 2565
เกรียงไกร กรีบงการ ประธานเจ้าหน้าที่ปฎิบัติการ ORI ตัวแทนขึ้นรับรางวัล “BCI Asia Top 10 Developers Awards 2022” เล่าว่า รางวัล BCI Asia Awards เป็นรางวัลระดับนานาชาติที่จัดขึ้นต่อเนื่องทุกปี เพื่อประกาศเกียรติคุณให้แก่บริษัทผู้พัฒนาอสังหาริมทรัพย์ที่มีผลงานเป็นที่ยอมรับในวงกว้าง จากทั้งหมด 7 ประเทศในโซนเอเชีย ได้แก่ ฮ่องกง, อินโดนีเซีย, มาเลเซีย, ฟิลิปปินส์, สิงค์โปร์, เวียดนาม และประเทศไทย
โดยปีนี้ออริจิ้นได้รับการคัดเลือกให้เป็น 1 ใน 10 อันดับบริษัทพัฒนาอสังหาริมทรัพย์ดีเด่น ด้วยผลงานออกแบบโครงการที่โดดเด่น มีคุณภาพ และคำนึงถึงผลกระทบต่อสิ่งแวดล้อมจาก 3โครงการ ได้แก่ ดิ ออริจิ้น อี 22 สเตชั่น (The Origin E22 Station), ออริจิ้น ปลั๊ก แอนด์ เพลย์ ลาดพร้าว อินเตอร์เชนจ์ (Origin Plug &amp; Play Ladprao Interchange) และโซโห แบงค็อก รัชดา (SOHO Bangkok Ratchada) ซึ่งคอนโดมิเนียม 2 โครงการหลัง ได้คงเอกลักษณ์ “คอนโดสไตล์ออริจิ้น” กับห้องพักดีไซน์ 2 ชั้นแบบ Duo Space ที่ช่วยเพิ่มพื้นที่ใช้สอย ให้ผู้อยู่อาศัยสามารถปรับฟังก์ชันภายในห้องได้ดั่งใจ พร้อมพื้นที่ส่วนกลางขนาดใหญ่รองรับทั้งการทำงานและการพักผ่อน
ยิ่งกว่านั้น ปีนี้นับเป็นปีที่ 5 ติดต่อกัน ที่ชื่อของ “ออริจิ้น พร็อพเพอร์ตี้” ได้รับการประกาศบนเวทีอันทรงเกียรตินี้ สะท้อนถึงความมุ่งมั่นของบริษัทในการพัฒนาออกแบบโครงการต่างๆ ด้วยความใส่ใจและเข้าใจ ตอบโจทย์ความต้องการผู้บริโภคในยุคใหม่ได้ดีอยู่เสมอ
ขณะเดียวกัน บริษัท พาร์ค ลักชัวรี่ จำกัด ผู้พัฒนาอสังหาริมทรัพย์ระดับลักชัวรี่ อีกหนึ่งบริษัทในเครือออริจิ้น พร็อพเพอร์ตี้ก็สามารถคว้า 2 รางวัลจากเวทีระดับประเทศ ซึ่งสมสกุล แสงสุวรรณ ประธานเจ้าหน้าที่สายงานออกแบบผลิตภัณฑ์  บริษัท ออริจิ้น​ พร็อพเพอร์ตี้​ จำกัด​ (มหาชน) พร้อมด้วย ​กิตติชัย อัศวเกศมรกต ประธานเจ้าหน้าที่ปฏิบัติการ บริษัท พาร์ค ลักชัวรี่ จํากัด ร่วมรับรางวัล ​และเล่าถึงความภูมิใจครั้งนี้ว่า โครงการออริจิ้น ทองหล่อ เวิลด์ (Origin Thonglor World) เมกะโปรเจกต์ใหม่ใจกลางเมือง พื้นที่ใช้สอยกว่า 200,000 ตร.ม. มูลค่าโครงการมากถึง 15,000 ล้านบาท ได้รับรางวัล “Best Urban Lifestyle Development” จากเวทีคุณภาพPropertyGuru Thailand Property Awards 2022
สะท้อนการออกแบบและพัฒนามิกซ์ยูสคอมมูนิตี้ที่เข้าใจไลฟ์สไตล์ของคนเมืองได้อย่างครบวงจร สามารถตอบโจทย์ทั้งการอยู่อาศัย การทำงาน และการพักผ่อน ทั้งยังเป็นโครงการเดียวในประเทศไทยที่มี Universal Investment Property (UIP) หรือการลงทุนที่รวมอสังหาริมทรัพย์หลายรูปแบบมารวมกัน แล้วบริหารโดยทีมงานมืออาชีพ สร้างผลตอบแทนระยะยาวให้กับผู้ถือครอง
อีกรางวัลที่สำคัญไม่แพ้กัน คือรางวัล “FIABCI – Thai Prix D’ Excellence Awards 2022”จัดโดยสมาคมการค้าอสังหาริมทรัพย์สากล ซึ่งมีสิริพงศ์ ศรีสว่างวงศ์ ประธานเจ้าหน้าที่บริหาร บริษัท พาร์ค ลักชัวรี่ จำกัด เป็นตัวแทนขึ้นรับรางวัล ที่บริษัทสามารถคว้ารางวัลโครงการอสังหาริมทรัพย์ดีเด่นประเภท Residential Condominium จากพาร์ค ออริจิ้น ทองหล่อ (Park Origin Thonglor) โครงการคอนโดมิเนียมระดับลักชัวรี่ขนาดใหญ่ ใจกลางทำเล CBD มูลค่าโครงการกว่า 12,000 ล้านบาท ซึ่งได้รับการออกแบบอย่างประณีตเหนือกาลเวลา ผสมผสานดีไซน์เอกลักษณ์ระดับโรงแรม ทั้งยังรักษาต้นไม้เก่าแก่บนพื้นที่เดิมซึ่งมีอายุราว 60 ปี ร่วมกับพันธุ์ไม้อื่นๆ ภายในสวนสีเขียวขนาดใหญ่ถึง 2 ไร่ ให้ผู้อยู่อาศัยได้ใช้ชีวิตอย่างมีคุณภาพท่ามกลางธรรมชาติได้อย่างลงตัว
นอกจากรางวัลแห่งความภูมิใจเหล่านี้แล้ว ยอดขายตลอดทั้งปี 2565 ที่มีแนวโน้มเป็นไปตามเป้าหมาย ก็เป็นอีกหนึ่งรางวัลสะท้อนความไว้วางใจจากผู้บริโภค ที่ทำให้ทีมงานออริจิ้น พร็อพเพอร์ตี้ มีแรงใจพร้อมที่จะพิสูจน์ตัวเองบนเส้นทางอสังหาริมทรัพย์ มุ่งพัฒนาโครงการที่อยู่อาศัยเพื่อส่งมอบคุณภาพชีวิตที่ดีให้กับผู้บริโภคต่อไป